În primele două luni ale anului, deficitul bugetar a urcat la aproape 29 de miliarde de lei, adică 1,67% din PIB. Spre comparație, în perioada similară a anului trecut, gaura de la buget a fost de 17 miliarde de lei, repectiv 1,07% din PIB. Asta în condițiile în care cheltuielile au crescut cu 27%, în timp ce veniturile cu doar 17%.
Veniturile totale au însumat aproape 87 miliarde de lei, iar încasările au fost în special din contribuţii de asigurări, TVA, fonduri europene, impozit pe salarii şi accize.
La capitolul cheltuieli, cei mai mulți bani au fost direcționați spre investiții, apoi pentru bunuri și servicii, dar și pentru cheltuieli de personal.
Marcel Ciolacu a precizat că și-a asumat că România se va încadra într-un deficit rezonabil și real pentru a nu produce efecte majore asupra populației.
,,Nu este o problemă cu deficitul, au fost niște plăți de la Ministerul Apărării care au venit în lunile ianuarie și februarie. La ANAF și-au făcut planul pentru prima oară în ambele luni, luna februarie e de obicei o lună mai delicată în ceea ce privește colectarea. Haideți să vedem, totuși, un exercițiu pe un trimestru, și să putem vorbi în detaliu. Nu vor fi taxe noi. Aia vă garantez", a spus Ciolacu.
Fostul ministru al Finanțelor, Adrian Câciu, consideră că deficitul crește rezonabil.
,,Vor fi discuții în noul program de convergență, un program de convergență realist, de ajustare a deficitului bugetar pe următorii ani. Atât timp cât țara va avea deficit pe investiții, în sensul în care investițiile vor fi ca valoare mai mare decât deficitul, eu cred că este un deficit rezonabil și sustenabil. Investițiile au efect de multiplicare și produc venituri în cascadă în anii viitori. Nu e un deficit pe consum", a spus Câciu.